BBL ขายบิ๊กล็อต BTS เกลี้ยงพอร์ต! รับกำไร 5 พันลบ. ใช้ฮุบ “แบงก์เพอร์มาตา”
BBL ขายบิ๊กล็อต BTS เกลี้ยงพอร์ต! รับกำไร 5 พันลบ. ใช้ฮุบ "แบงก์เพอร์มาตา"
BBL ขายบิ๊กล็อต BTS เกลี้ยงพอร์ต! รับกำไร 5 พันลบ. ใช้ฮุบ "แบงก์เพอร์มาตา"
19 ธ.ค. 2562

ผู้สื่อข่าวรายงานว่า เช้าวันนี้ (19 ธ.ค.) มีรายการสรุปซื้อขายกระดานรายใหญ่ (Big lot) ภาคเช้าของหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จำนวน 19 รายการ ปริมาณ 600,000,000 หุ้น มูลค่ารวม 7.44 พันล้านบาท ราคาเฉลี่ย 12.40 บาทต่อหุ้น
ทั้งนี้ นายกวิน กาญจนพาสน์ กรรมการผู้อำนวยการใหญ่ BTS เปิดเผยว่า BBL ได้เสนอขายหุ้นที่ถืออยู่ใน BTS ให้กับกลุ่มของตนเอง แต่ไม่สามารถรับข้อเสนอได้ เนื่องจากติดเกณฑ์ห้ามซื้อขายหุ้นในช่วงใกล้ปิดงวดบัญชีผลการดำเนินงาน จึงคาดว่า BBL น่าจะขายหุ้นออกทั้งหมดให้กับกองทุนเพราะมีความต้องการใช้เงินในช่วงนี้
“BBL น่าจะขายหุ้น BTS ผ่านโบรกฯ คงขายออกทั้งหมด เข้าใจว่าขายให้กับพวก Fund ซึ่งทางกลุ่มฯไม่ได้เข้าซื้อเพราะติด Silent Period  BBL น่าจะต้องการใช้เงินก็เลยขายออกไป BBL ลงทุนใน BTS มาสิบกว่าปีแล้ว ก็น่าจะถือที่ราคาต้นทุน 3-4 บาท”นายกวิน กล่าว 
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่า BBL เข้าถือหุ้น BTS ที่ราคาต้นทุนประมาณ 3-4 บาท  ซึ่งราคาขายบิ๊กล็อตเช้านี้อยู่ที่ระดับ 12.40 บาท ดังนั้นในเบื้องต้นจึงคำนวณได้ว่า BBL จะได้รับกำไรส่วนต่างราคาหุ้น BTS ในพอร์ตลงทุนได้สูงถึงหุ้นละ 8.40 – 9.40 บาท และถ้าหาก BBL มีการขายหุ้น BTS ที่ถืออยู่ทั้งหมด 545,466,733 หุ้น เท่ากับว่าจะได้รับกำไรทั้งหมดจากการลงทุนในหุ้น BTS ถึง 4.58 พันล้านบาท – 5.13 พันล้านบาท (คำนวณในช่วงราคาต้นทุนช่วง 3 – 4 บาท)
ขณะที่ BBL อยู่ระหว่างเตรียมเข้าซื้อกิจการธนาคาร พีที เพอร์มาตา ทีบีเค ซึ่งเป็นธนาคารที่มีขนาดใหญ่เป็นอันดับที่ 12 ของอินโดนีเซีย ด้วยมูลค่าประมาณ 8.1 หมื่นล้านบาท เพื่อเป็นการขยายตลาดทางด้านการเงิน และสร้างเครือข่ายของธนาคารเพิ่มความสะดวกในการบริการให้กับลูกค้ามากขึ้น และทำให้ BBL ก้าวขึ้นเป็นธนาคารระดับภูมิภาค
โครงสร้างผู้ถือหุ้นรายใหญ่ BTS
ที่มา ตลท. (ภาพรวมข้อมูลผู้ถือหุ้น ณ วันที่ 31/07/2562)